**Ministru kabineta rīkojuma projekta**

**”Par konkursa komisijas izveidošanu un konkursa nolikuma apstiprināšanu”**

 **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma “Par konkursa komisijas izveidošanu un konkursa nolikuma apstiprināšanu” projekts sagatavots, lai izveidotu konkursa komisiju un noteiktu kārtību, kādā tiek organizēts konkurss atbilstošākās izglītības iestādes Eiropas skolas izglītības programmas īstenošanai Latvijā noteikšanai.Lai atrastu piemērotāko kandidātu Eiropas skolas izglītības programmas īstenošanai, konkursu plānots rīkot ierobežotas atlases veidā. Ministru kabineta rīkojuma projekts stājas spēkā ar tā pieņemšanas brīdi. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2020. gada 14. jūlija sēdes protokollēmuma (prot. Nr. 44; 73. §) “Konceptuāls ziņojums “Par Eiropas skolas izglītības programmas īstenošanu”” 2. punkts nosaka Izglītības un zinātnes ministrijai sagatavot rīkojuma projektu par konkursa nolikuma projektu, kurā nepieciešamības gadījumā precizēt konceptuālajā ziņojumā minētos termiņus un kritērijus, un rīkojuma projektu par konkursa atlases komisijas izveidošanu un iesniegt tos Valsts kancelejā izskatīšanai Ministru kabineta 2020.gada 28.jūlija sēdē. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta rīkojuma “Par konkursa komisijas izveidošanu un konkursa nolikuma apstiprināšanu” (turpmāk – rīkojums) projekts sagatavots, lai izveidotu konkursa komisiju un noteiktu kārtību, kādā tiek organizēts konkurss atbilstošākās izglītības iestādes Eiropas skolas izglītības programmas īstenošanai Latvijā noteikšanai (turpmāk – nolikums).Lai atrastu piemērotāko kandidātu Eiropas skolas izglītības programmas īstenošanai, konkursu plānots rīkot ierobežotas atlases veidā, atbilstoši Ministru kabineta 2020.  gada 14. jūlija sēdē atbalstītajam konceptuālajam ziņojumam “Par Eiropas skolas izglītības programmas īstenošanu” nosūtot uzaicinājumu piedalīties konkursā šādām vispārējās izglītības iestādēm, kuras šobrīd Latvijā īsteno atbilstoši normatīvajiem aktiem kādu starptautisku izglītības programmu: Britu vidusskolai Latvijā, Latvijas Starptautiskajai skolai, Privātajai sākumskolai “Rīgas Vācu skola”, Rīgas Starptautiskajai skolai, Starptautiskajai vidusskolai “Ekziperī”, Žila Verna Rīgas Franču skolai.Nolikums nosaka pieteikuma iesniegšanas termiņu un kārtību, dalībai konkursā iesniedzamos dokumentus, kā arī pieteikumu vērtēšanas kārtību un kritērijus. Pieteikumu atbilstību administratīvās vērtēšanas kritērijiem veiks komisijas sekretārs, kura funkcijas nodrošinās Izglītības un zinātnes ministrija. Konkurss notiks divās kārtās. Pirmā kārtā komisijas locekļi veiks izglītības iestādes pieteikuma atbilstības izvērtēšanu atbilstoši kvalitātes vērtēšanas kritērijiem; otrajā kārtā – izglītības iestādes sniegs prezentāciju par to konceptuālo piedāvājumu Eiropas skolas izglītības programmas īstenošanai. Konkursa otrajai kārtai tiks izvirzīti tie pieteikumi, kas konkursa pirmajā kārtā būs ieguvuši minimālo punktu skaitu katrā vērtēšanas kritērijā. Komisijai būs tiesības lemt par nepieciešamību apmeklēt izglītības iestādi, lai iepazītos ar tai pieejamo infrastruktūru un aprīkojumu mācību procesa nodrošināšanai.Konkursa otrajā kārtā ir noteikti četri visaptveroši vērtēšanas kritēriji: 1. Izglītības iestādes stratēģisks redzējums Eiropas skolas izglītības programmas attīstībai; 2. Izglītības iestādes izpratne par Eiropas skolas izglītības programmas saturu un īstenošanas nosacījumiem; 3. Izglītības iestādes veiktā risku analīze un plānotie pasākumi to novēršanai vai mazināšanai; 4. Izglītības iestādes pašu resursi Eiropas izglītības programmas uzsākšanai un īstenošanai.Konkursa noslēgumā komisijas priekšsēdētājs iesniegs izglītības un zinātnes ministram informāciju par konkursa rezultātu, gala lēmumu par piemērotāko izglītības iestādi Eiropas skolas izglītības programmas īstenošanai pieņems Ministru kabinets.Rīkojuma projekta pielikuma 9. punkts paredz, ka izglītības iestāde iesniedz dalībai konkursā pieteikumu latviešu valodā un tā tulkojumu angļu valodā. Pieteikuma tulkojums angļu valodā ir nepieciešams, jo komisijas priekšsēdētājs komisijas darbā var pieaicināt arī Elektronisko sakaru regulatoru iestādes (turpmāk – BEREC) biroja Rīgā pārstāvi. Dalībvalstī esošas ES aģentūras iesaiste akreditētas Eiropas skolas izveides procesā ir arī citu dalībvalstu prakse, kā arī savu interesi iesaistīties vairākkārt ir paudis pats BEREC birojs Rīgā. Papildus, minētā informācija angļu valodā ir nepieciešama, lai sagatavotu Vispārējās intereses dokumentāciju un Atbilstības dokumentāciju iesniegšanai Eiropas skolu Ģenerālsekretariātā.Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 20.3. punktā dots uzdevums, kas paredz izstrādāt un izskatīšanai Ministru kabinetā iesniegt politikas plānošanas dokumentu par akreditētas Eiropas skolas izveidi Rīgā un izstrādāt šādas izglītības iestādes izveidošanas nosacījumus.Latvijā aug pieprasījums pēc daudzvalodu un daudzkultūru vispārējā izglītības ieguves iespējām, tostarp, Latvijā akreditēto diplomātisko un konsulāro pārstāvniecību diplomātu, starptautisko institūciju Latvijā pārstāvju un ārvalstu uzņēmēju bērniem.Jautājuma atrisināšana saistībā ar uz Eiropu vērstas daudzvalodu izglītības iestādes izveidi ir īpaši būtiska, ņemot vērā, ka jautājums par Eiropas Elektronisko sakaru regulatoru iestādes atbalsta aģentūras (turpmāk –BEREC) biroja darbinieku bērnu izglītošanu ir bijis aktuāls kopš brīža, kad tika parakstīts un stājās spēkā ir esošais mītnes līgums starp Latvijas Republikas valdību un Eiropas Elektronisko sakaru regulatoru iestādes biroju, jo atbilstošas izglītības iestādes pieejamība Eiropas Savienības (turpmāk – ES) aģentūras darbinieku bērniem ir svarīgs priekšnoteikums sekmīgai personāla piesaistei ES aģentūrā. Šāda prasība valstij ir juridiski saistoša saskaņā ar Eiropas Parlamenta un Padomes Regulas (ES)) 2018/1971 (2018. gada 11. decembris), ar ko izveido Eiropas Elektronisko sakaru regulatoru iestādi (BEREC) un BEREC atbalsta aģentūru (BEREC birojs), groza Regulu (ES) 2015/2120 un atceļ Regulu (EK) Nr. 1211/2009 (Dokuments attiecas uz EEZ) (turpmāk – Regula 2018/1971) 47.panta otro daļu, un šīs prasības nepildīšana var rezultēties ar pārkāpuma procedūru pret Latviju.ES dalībvalstīs esošu skolu akreditēšana, kuru veic Eiropas skolas Augstākā valde, dod iespēju nodrošināt Eiropas skolas izglītību ES darbinieku bērniem vietās, kur nav I tipa Eiropas skolas. Izglītības iestādes akreditācija tiek veikta pēc dalībvalstu iniciatīvas. Akreditētas Eiropas skolas gadījumā izglītības iestādes, kas īsteno Eiropas skolas izglītības programmu, izveide un prasību izpilde, lai izglītības iestāde īstenotu Eiropas skolas izglītības programmu saskaņā ar Konvencijas, ar ko nosaka Eiropas skolas statūtus (turpmāk – Konvencija), prasībām, ir attiecīgās dalībvalsts kompetence. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Ārlietu ministrija, Finanšu ministrija, Ministru Prezidenta birojs, Satiksmes ministrija, Tieslietu ministrija, Vides aizsardzības un reģionālās attīstības ministrija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projektā noteiktais attieksies uz tām ministrijām, kuru pārstāvji ir iekļauti konkursa komisijā un nodrošinās komisijas sekretariāta funkcijas, kā arī BEREC biroju Rīgā un ekspertus, kas ir Latvijas pārstāvji Eiropas skolas struktūrās, kuru saskaņā ar rīkojuma projekts pielikuma 5. punktu komisijas priekšsēdētājs komisijas darbā var pieaicināt ar padomdevēja tiesībām.Uzaicinājums piedalīties konkursā Eiropas skolas izglītības programmas īstenošanai tiks nosūtīts šādām vispārējās izglītības iestādēm, kuras šobrīd Latvijā īsteno atbilstoši normatīvajiem aktiem kādu starptautisku izglītības programmu: Britu vidusskolai Latvijā, Latvijas Starptautiskajai skolai, Privātajai sākumskolai “Rīgas Vācu skola”, Rīgas Starptautiskajai skolai, Starptautiskajai vidusskolai “Ekziperī”, Žila Verna Rīgas Franču skolai.Akreditētās Eiropas skolas izveide palielinās un dažādos starptautiskās izglītības piedāvājumu Latvijā, un tajā izglītību varēs iegūt:* Latvijā izvietoto ES aģentūru darbinieku bērni (tā sauktie pirmās kategorijas bērni);
* ārvalstnieku, kuri strādā ārvalstu diplomātiskajās un konsulārajās pārstāvniecībās un starptautiskajās organizācijās Latvijā, bērni;
* Latvijas iedzīvotāju, kuri strādās vai ir strādājuši ES institūcijās vai Latvijas diplomātiskajās un konsulārajās pārstāvniecībās ārvalstīs, bērni;
* citas personas (bērni), ja viņa ģimenes locekļi uzturas Latvijas Republikā pastāvīgi vai uz laiku, ņemot vērā klašu piepildījumu.
 |
| 2. | Tiesiskā regulējuma ietekme uz tautsaimniecību un administratīvo slogu | Rīkojuma projekts paredz konkursa komisijas izveidošanu atbilstošākās vispārējās izglītības iestādes noteikšanai Eiropas skolas izglītības programmas īstenošanai Latvijā. Eiropas skolas un tajās īstenotās vispārējās izglītības programmas ir nozīmīgs atbalsta instruments, lai radītu ES dalībvalstīs izvietoto ES institūciju darbībai atbilstošus apstākļus, jo nodrošina šajās institūcijās strādājošo darbinieku bērniem iespējas vispārējo izglītību iegūt saskaņā ar vienotu izglītības programmu neatkarīgi no ES dalībvalsts, kurā šo bērnu vecāki strādā. Ne mazāk svarīga ir tiem Latvijas iedzīvotājiem, kuri nodarbinātības nolūkā uz laiku pārceļas uz citu ES valsti vai atgriežas no darba ārzemēs. Rīkojuma projekta tiesiskais regulējums radīs vienreizēju un nelielu administratīvo slogu Britu vidusskolai Latvijā, Latvijas Starptautiskajai skolai, Privātajai sākumskolai “Rīgas Vācu skola”, Rīgas Starptautiskajai skolai, Starptautiskajai vidusskolai “Ekziperī”, Žila Verna Rīgas Franču skolai, ja tās nolems piedalīties konkursā, sagatavojot pieteikumu konkursam, kā arī tām ministrijām, kuras pārstāvētas konkursa komisijā un BEREC birojam Rīgā, vērtējot iesniegtos pieteikumus.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Ministru kabineta rīkojuma projektam nav tiešas ietekmes uz valsts un pašvaldību budžetiem.Izglītības un zinātnes ministrija līdz 2020. gada 30.oktobrim iesniegs izskatīšanai Ministru kabinetā informatīvo ziņojumu par konkursa rezultātu un turpmāko rīcību Eiropas skolas izglītības programmas uzsākšanai un īstenošanai. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav. |
| 2. | Citas starptautiskās saistības | Nav. |
| 3. | Cita informācija | Eiropas Parlamenta un Padomes Regulas (ES)) 2018/1971 (2018. gada 11. decembris), ar ko izveido Eiropas Elektronisko sakaru regulatoru iestādi (BEREC) un BEREC atbalsta aģentūru (BEREC birojs), groza Regulu (ES) 2015/2120 un atceļ Regulu (EK) Nr. 1211/2009 (Dokuments attiecas uz EEZ) (turpmāk – Regula 2018/1971) 47.panta otrā daļa nosaka, ka “Uzņēmēja dalībvalsts nodrošina nepieciešamos apstākļus netraucētai un efektīvai BEREC biroja darbībai, cita starpā nodrošinot arī uz Eiropu vērstu daudzvalodu izglītību un piemērotus transporta savienojumus.”.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav. |
| 2. | Sabiedrības līdzdalība projekta izstrādē | Tiesību akta tiešais adresātu loks ir visai šaurs, tādēļ projekta izstrādē sabiedrība nav iesaistīta.  |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Ārlietu ministrija, Finanšu ministrija, Satiksmes ministrija, Tieslietu ministrija, Vides aizsardzības un reģionālās attīstības ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav. |
| 3. | Cita informācija | Nav. |

Izglītības un zinātnes ministre I. Šuplinska

Vīza: valsts sekretāre L. Lejiņa

27.07.2020.

1538

A. Vahere-Abražune, 67047828

anita.vahere-abrazune@izm.gov.lv